Advokatfirmaet Poul Schmith, Kammeradvokaten I/S
Poul Schmith/Kammeradvokaten I/S er et dansk advokatfirma, etableret i 1936. Advokatfirmaet har hvervet som kammeradvokat og yder således den danske stat juridisk rådgivning og advokatbistand, men har også virksomheder og private som klienter.
Firmaet er blandt Danmarks største advokatfirmaer målt på antal ansatte (ca. 600 i 2022). Det har domicil ved Kalvebod Brygge i København og siden 2016 desuden en afdeling i Aarhus.
I en rapport fra 2021 om advokatmarkedet anbefalede Konkurrencerådet, at statens køb af advokatydelser under Kammeradvokataftalen udsættes for konkurrence.